Sodba U 1030/93-10
Sodna praksa Vrhovnega sodišča, 1994-11-09

obratovalni čas v gostilni - priglasitev (čas v okviru odloka) - odločitev (čas izven okvira odloka)

Odločitev o obratovalnem času gostilne je potrebna le, če je predlagani obratovalni čas izven okvirov, določenih z občinskim odlokom.

Tožbi se ugodi in se odpravi odločba Ministrstva za gospodarske dejavnosti z dne 19.7.1993.

Tožnica je izpodbijala odločbo tožene stranke, s katero je zavrnila njeno pritožbo zoper odločbo Sekretariata za družbenoekonomski razvoj občine, ki je obratovalni čas gostilne tožeče stranke določil najdlje do 22. ure. V tožbi je navajala, da odlok o obratovalnem času v gostinski dejavnosti na območju občine določa, da smejo biti gostinski lokali odprti do 23. ure. Če bi bila gostinska dejavnost po njeni naravi takšna, da bi motila prebivalce, bi bil v odloku določen obratovalni čas do 22. ure. Prvostopenjski upravni organ in tožena stranka nista ugotovila dejanskega stanja. Pred lokalom vozila ne parkirajo, ker tam ni parkirišča. Lokal je približno 50 m oddaljen od dveh stanovanjskih hiš. Prostori gostilne so zvočno izolirani. Prekomernost hrupa se lahko po zakonu ugotavlja le z meritvami. Te doslej niso bile opravljene. Dejavnost lokala ne moti občanov in ne kali nočnega miru, zato so dani pogoji za obratovanje lokala do 23. ure.

Tožena stranka je v odgovoru na tožbo predlagala, da jo sodišče zavrne. Poslala je upravne spise.

V občini je obratovalni čas gostiln določen v odloku o obratovalnem času v gostinski dejavnosti na območju občine Trbovlje (Uradni vestnik Zasavja, št. 4/76, 6/76 - odlok). Po drugi alinei 2. člena gostilne poslujejo vse dni v tednu najmanj 12 ur dnevno samo med 5. in 23. uro. V 5. členu je določeno, da morajo gostinski obrati priglasiti obratovalni čas občinskemu upravnemu organu, pristojnemu za gostinstvo. Za obratovalni čas gostiln v okviru 2. člena navedenega odloka zadostuje priglasitev pristojnemu upravnemu organu občine. Tožnica je z vlogo z dne 3.5.1993, ki jo je imenovala vloga za izdajo odločbe obratovalnega časa, prijavila obratovalni čas gostišča v času od 7. do 23. ure (ponedeljek, torek, četrtek in petek), od 6. do 23. ure (sreda in sobota) ter od 6. do 23. ure (ob nedeljah in praznikih). Ker po navedenem odloku za obratovalni čas gostilne, ki je določen v mejah, ki jih določa odlok - tožničina prijava pa je v mejah odloka - zadostuje že prijava, odločba prvostopenjskega organa nima pravne podlage. Odločitev bi bila potrebna le, če bi bil predlagani obratovalni čas izven okvirov določenih v odloku ali v primerih, ki jih odlok posebej določa (npr. določeni dnevi v letu - 2. odstavek 2. člena odloka, posebne priložnosti - 3. odstavek).

Ker je tožena stranka zavrnila pritožbo zoper nezakonito odločbo upravnega organa prve stopnje, je sodišče zaradi zgoraj navedenih razlogov odločbo odpravilo na podlagi 2. odstavka 42. člena zakona o upravnih sporih (Uradni list SFRJ, št. 4/77, 60/77), ki ga je smiselno uporabilo kot republiški predpis na podlagi 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

Morebitne kršitve obratovalnega časa ter javnega reda in miru so lahko predmet inšpekcijskega postopka in na določitev obratovalnega časa, če je urejen v mejah odloka, ne morejo vplivati.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.